1、《早发白帝城》

朝辞白帝彩云间，千里江陵一日还。

两岸猿声啼不尽，轻舟已过万重山。

2、《赠汪伦》

李白乘舟将欲行，忽闻岸上踏歌声。

桃花潭水深千尺，不及汪伦送我情。

3、《望庐山瀑布》

日照香炉生紫烟，遥看瀑布挂前川。

飞流直下三千尺，疑是银河落九天。

4、《咏苎萝山》

西施越溪女，出自苎萝山。秀色掩今古，荷花羞玉颜。

浣纱弄碧水，自与清波闲。皓齿信难开，沉吟碧云间。

勾践徵绝艳，扬蛾入吴关。提携馆娃宫，杳渺讵可攀。

一破夫差国，千秋竟不还。

5、《送孟浩然之广陵》

故人西辞黄鹤楼，烟花三月下扬州

孤帆远影碧山尽，唯见长江天际流。

6、《夜宿山寺》

危楼高百尺，手可摘星辰。

不敢高声语，恐惊天上人。

7、《静夜思》

床前明月光，疑是地上霜。

举头望明月，低头思故乡。

8、《望天门山》

天门中断楚江开，碧水东流至此回。

两岸青山相对出，孤帆一片日边来。

9、《独坐敬亭山》

众鸟高飞尽，孤云独去闲。

相看两不厌，只有敬亭山。

10、《客中行》

兰陵美酒郁金香，玉碗盛来琥珀光。

但使主人能醉客， (unjs) 不知何处是他乡。

11、《登金陵凤凰台》

凤凰台上凤凰游，凤去台空江自流。

吴宫花草埋幽径，晋代衣冠成古丘。

三山半落青天外，二水中分白鹭洲。

总为浮云能蔽日，长安不见使人愁。

12、《送友人下蜀》

见说蚕丛路，崎岖不易行。

山从人面起，云傍马头生。

芳树笼秦栈，春流绕蜀城。

升沉应已定，不必问君平。

13、《秋登宣城谢眺北楼》

江城如画里，山晓望晴空。

两水夹明镜，双桥落彩虹。

人烟寒橘柚，秋色老梧桐。

谁念北楼上，临风怀谢公。

14、《渡荆门送别》

渡远荆门外，来从楚国游。

山随平野尽，江入大荒流。

月下飞天境，云生结海楼。

仍怜故乡水，万里送行舟。

15、《军行》

骝马新跨白玉鞍，战罢沙场月色寒。

城头铁鼓声犹震，匣里金刀血未干。

16、《与史中郎钦听黄鹤楼上吹笛》

一为迁客去长沙，西望长安不见家。

黄鹤楼中吹玉笛，江城五月落梅花。

17、《赠孟浩然》

吾爱孟夫子，风流天下闻。

红颜弃轩冕，白首卧松云。

醉月频中圣，迷花不事君。

高山安可仰，徒此揖清芬。

18、《菩萨蛮》

平林漠漠烟如织，寒山一带伤心碧。暝色入高楼，有人楼上愁。

玉阶空伫立，宿鸟归飞急， 何处是归程？长亭更短亭。

19、《长门怨》

天回北斗挂西楼，金屋无人萤火流。

月光欲到长门殿，别作深宫一段愁。

桂殿长愁不记春，黄金四屋起秋尘。

夜悬明镜青天上，独照长门宫里人。

20、《清平乐》

禁闱清夜，月探金窗罅。

玉帐鸳鸯喷兰麝，时落银灯香□。

女伴莫话孤眠，六宫罗绮三千。

一笑皆生百媚，宸衷教在谁边？

21、《春思》

燕草如碧丝，秦桑低绿枝。

当君怀归日，是妾断肠时。

春风不相识，何事入罗帏。

22、《忆秦娥》

箫声咽，秦娥梦断秦楼月。

秦楼月，年年柳色，灞陵伤别。

乐游原上清秋节，咸阳古道音尘绝。

音尘绝，西风残照，汉家陵阙。

23、《蜀道难》

噫吁嚱，危乎高哉！

蜀道之难，难于上青天！ 蚕丛及鱼凫，开国何茫然！

尔来四万八千岁，不与秦塞通人烟。

西当太白有鸟道，可以横绝峨嵋巅。

地崩山摧壮士死，然后天梯石栈方钩连。

上有六龙回日之高标，下有冲波逆折之回川。

黄鹤之飞尚不得过，猿猱欲度愁攀援。

青泥何盘盘，百步九折萦岩峦。

扪参历井仰胁息，以手抚膺坐长叹。

问君西游何时还？畏途巉岩不可攀。

但见悲鸟号古木，雄飞从雌绕林间。

又闻子规啼夜月，愁空山。

蜀道之难，难于上青天，使人听此凋朱颜。

连峰去天不盈尺，枯松倒挂倚绝壁。

飞湍瀑流争喧豗，砯崖转石万壑雷。

其险也若此，嗟尔远道之人，胡为乎来哉。

剑阁峥嵘而崔嵬，一夫当关，万夫莫开。

所守或匪亲，化为狼与豺。

朝避猛虎，夕避长蛇， 磨牙吮血，杀人如麻。

锦城虽云乐，不如早还家。

蜀道之难，难于上青天，侧身西望长咨嗟。

24、《对酒》

劝君莫拒杯，春风笑人来。

桃李如旧识，倾花向我开。

流莺啼碧树，明月窥金罍。

昨日朱颜子，今日白发催。

棘生石虎殿，鹿走姑苏台。

自古帝王宅，城阙闭黄埃。

君若不饮酒，昔人安在哉。

25、《白马篇》

龙马花雪毛，金鞍五陵豪。

秋霜切玉剑，落日明珠袍。

斗鸡事万乘，轩盖一何高。

弓摧南山虎，手接太行猱。

酒后竞风采，三杯弄宝刀。

杀人如剪草，剧孟同游遨。

发愤去函谷，从军向临洮。

叱咤万战场，匈奴尽奔逃。

归来使酒气，未肯拜萧曹。

羞入原宪室，荒淫隐蓬蒿。

26、《赠段七娘》

罗袜凌波生网尘，那能得计访情亲。

千杯绿酒何辞醉，一面红妆恼杀人。

27、《送郄昂谪巴中》

唐·李白

瑶草寒不死，移植沧江滨。

东风洒雨露，会入天地春。

予若洞庭叶，随波送逐臣。

思归未可得，书此谢情人。

28、《赠何七判官昌浩》

唐·李白

有时忽惆怅，匡坐至夜分。

平明空啸咤，思欲解世纷。

心随长风去，吹散万里云。

羞作济南生，九十诵古文。

不然拂剑起，沙漠收奇勋。

老死阡陌间，何因扬清芬。

夫子今管乐，英才冠三军。

终与同出处，岂将沮溺群？